שרית סיון

שרית סיון היא פרופסור להנדסת ביוטכנולוגיה, נשיאת המכללה האקדמית להנדסה בראודה בכרמיאל.

ביוגרפיה
סיון למדה בתיכון ע"ש אפלמן בדימונה ושירתה ביחידת המחשבים של חיל האוויר. בשנת 1992 קיבלה תואר ראשון בביולוגיה, בשנת 1995 קיבלה תואר שני בהנדסה ביו-רפואית, ובשנת 2000 קיבלה תואר דוקטור בהנדסה ביו-רפואית, כולם מהטכניון. עבודת הדוקטורט שלה עסקה בנגזרות המוגלובין כחומרים נושאי חמצן. בשנים 2003–2005 השתלמה לפוסט-דוקטורט בטכניון, ובשנים 2006–2008 זכתה במלגת מארי קירי היוקרתית והשתלמה כפוסט דוקטורנטית במחלקה לפיזיולוגיה, אנטומיה וגנטיקה של אוניברסיטת אוקספורד באנגליה. בשנת 2012 הייתה סיון לישראלית הראשונה שזכתה בפרס היוקרתי על שם מארי קירי מטעם האיחוד האירופי בקטגוריה של חדשנות ויזמות במדע, על עבודתה בפיתוח ביוחומרים לטיפול בניוון של רקמות חיבור. במהלך הפוסט דוקטורט פיתחה סיון חומרים המדמים את הרקמה הטבעית של הדיסק הבין-חולייתי כפתרון לניוון ופריצת דיסק. על עבודתה, יחד עם עמיתים, זכתה בשנת 2009 בפרס Spine Prize for Regenerative Technologies עבור הטכנולוגיה המשקמת הטובה ביותר לשיקום דיסק בין חולייתי (Regenerative Technologies - Intervertebral Disc Biomaterial: Aston-Oxford-Keel).

עם חזרתה לטכניון זכתה סיון במלגת מארי קירי נוספת בנושא חומרי סיכה במפרקים סינוביאליים.

עבודה שלה יחד עם עמיתים בנושא של חומרי סיכה לטיפול בדלקת מפרקים בשנת 2010 הובילה להקמת חברת הזנק - Moebius Medical.

באוגוסט 2013 הצטרפה סיון לסגל המחלקה להנדסת ביוטכנולוגיה של המכללה האקדמית להנדסה בראודה בכרמיאל, בדרגת מרצה בכיר. בשנים 2013–2018 עמדה בראש המחלקה. בתפקידה זה הקימה את מעבדות המחקר ומעבדת הפיילוט החצי-תעשייתית של המחלקה. בנובמבר 2015 קודמה לדרגת פרופסור חבר. במאי 2018 מונתה למשנה לנשיא המכללה לעניינים אקדמיים, ובמאי 2024 מונתה לנשיאת המכללה האקדמית להנדסה בראודה במקום פרופ' אריה מהרשק שפרש לגמלאות.

מחקרים ופרסומים
סיון פרסמה למעלה מ-60 פרסומים מדעיים בכתבי עת בינלאומיים בתחומים של ביוחומרים, ביוכימיה, ביופיזיקה ובנוסף פרסמה ספר, וכן פרקים בספרים אחרים. היא זכתה במענקי מחקר תחרותיים מטעם האיחוד האירופי (מענקי מחקר על שם מארי קירי), הקרן הלאומית למדע (ISF), פרס מטעם המגזין הרפואי האמריקניOrthopedy" Today" וכן השתתפה במספר מאגדים של האיחוד האירופי - PF7, PF6 ,PF5.

בשנת 2010 פורסם בכתב העת היוקרתי Langmuir מאמר שלה עם עמיתיה פרופ' יחזקאל ברנהולץ מהאוניברסיטה העברית, פרופ' אבי שרודר, פרופ' יצחק עציון מהטכניון ואחרים בנושא חומרי סיכה מבוססי ליפוזומים לטיפול בדלקות מפרקים. הפרויקט של פיתוח החומרים הללו הניע את הקמת חברת ההזנק Moebius Medical, הנמצאת בשנת 2025 לקראת כניסתה לפאזה הקלינית השלישית החיונית לקבלת אישור ה-FDA לשימוש בבני אדם. פיתוח זה עשה לראשונה שימוש בליפוזומים לא כנשאים, אלא כחומרי סיכה. מחקרים אלה הראו את החשיבות שבהבנת יחסי הגומלין בין מבנה ותפקוד של המערכת הפיזיולוגית כתנאי מקדים לפיתוח חומרים המחקים אותה. על גישתה זו זכתה סיון בפרס מארי קירי לחדשנות ויזמות במדע של האיחוד האירופאי לשנת 2012.

מחקריה של סיון מתמקדים בהבנת התהליכים הקשורים בניוון והזדקנות של רקמות החיבור (במיוחד הדיסק הבינחולייתי והסחוס), בדגש על הקשר בין מבנה ותפקוד ובהעברת הידע הבסיסי למחקר יישומי בתחומים אלה.

במסגרת מחקריה אלה שוקדת סיון, יחד עם עמיתתה ד"ר מירית שרעבי, על פיתוח דגם של דיסק המחקה- מבנית ותפקודית - את המבנים המורכבים שלו. דגם זה יכול לשמש כמערכת מודל, ובהמשך כתחליף לדיסק הבינחולייתי. סיון פיתחה יחד עם עמיתיה פלטפורמה רב-תכליתית המשלבת בו זמנית יכולת טיפול עם דיאגנוסטיקה והדמיה לטיפול במחלת הסרטן, המבוססת על תחמוצות של נחושת. כמו כן, פיתחה יחד עם פרופ' נתנאל קורין מהטכניון פלטפורמה לטיפול במפרצות על ידי שימוש בהידרוג'לים מותאמים.

פרסים ומענקי מחקר
 2022-2026 - מענק מחקר של הקרן הלאומית למדע (ISF): חיקוי מבני של ממשקי הדיסק הבינחולייתי: לקחים מהינדוס לאחור
 2017-2021 - מענק מחקר של הקרן הלאומית למדע (ISF): רגנרציה של קרום בינחולייתי על ידי שימוש בהידרוג'לים ביומימטיים חדשניים, אנלוגים של גליקוזאמינוגליקנים הניתנים להזרקה
 2012 - כלת פרס מארי קירי על חדשנות ויזמות במדע מטעם האיחוד האירופי
 2011-2014 - זכייה במלגת מארי קירי בנושא חומרי סיכה במפרקים
 2009 - פרס מטעם "Orthopedy-Today" עבור הטכנולוגיה הטובה ביותר לשיקום דיסק בין-חולייתי
 2006-2008 - זכייה במלגת מארי קירי, אוניברסיטת אוקספורד

 חיים אישיים 
סיון נשואה לזהר ולהם 3 בנים - תומר, גיא ויובל

קישורים חיצוניים

 Assoc. Prof. Sarit Sivan, באתר המכללה האקדמית להנדסה בראודה
 פרופ' שרית סיון פרסומים פרסים ומענקים, אתר המחקר במכללות בישראל
 עידן חדש: פרופ’/ח שרית סיון מונתה לנשיאת המכללה, באתר של המכללה האקדמית להנדסה בראודה, 22 במאי 2024
 חזון המכללה על פי הנשיאה פרופ' שרית סיון

הערות שוליים

קטגוריה:בעלות תואר דוקטור מהטכניון - מכון טכנולוגי לישראל
קטגוריה:בעלי תואר דוקטור מהטכניון - מכון טכנולוגי לישראל
קטגוריה:מהנדסים ישראלים
קטגוריה:נשיאי מכללות בישראל
קטגוריה:ישראליות שנולדו במאה ה-20
קטגוריה:ישראלים שנולדו במאה ה-20